NRF-oksen 10177 Braut, fra oppdretter Torbjørg og Ommun Braut, er en veldig spesiell okse for Geno. På mange måter er det denne oksen som symboliserer gjennombruddet i salg av NRF internasjonalt.

10177 Braut ble født hos oppdretterne Torbjørg og Ommun Braut på Bryne på Jæren 23.08.2002. Det er totalt solgt om lag 450 000 doser av Braut. Av disse er om lag 63 000 doser solgt i Norge. Geno har solgt sæd fra 10177 Braut til nesten 30 land og han er far til om lag 300 000 kalver verden over.

Totalt har det blitt solgt sæd fra Braut til om lag 21 millioner kroner.

10177 Braut utenfor Hallsteingård. Foto: Amanda Koen

Eliteokse i Norge fra 2008

10177 Braut var eliteokse i Norge fra avkomsgransking 1-2008. Han toppet da listen med 22 i samla avlsverdi, med denne beskrivelsen i Buskap 3-2008: «Oksen utmerker seg svært positivt på mjølk, kjøtt, lynne, og bein samtidig som han er god på kalvingsvansker og dødfødsler. På den negative siden er han dårlig på lekkasje og ekstraspener.». Braut var da eliteokse fram til januar 2010, da han ble tatt ut av listen fordi han var brukt nok i Norge.

Prisvinnende okse

I 2009 vant oppdrettere av Braut hele 3 priser: Pris for nest beste okse født 2002, Norturas kjøttpris for beste NRF-kjøttokse og eksportprisen for 2008.

Til sammen har Braut fått eksportprisen hele seks ganger! Eksportprisen for 2008, 2009, 2010, 2013, 2014 og 2016. Han har vært spesielt populær i Nederland. Under Genos årsmøte i 2015 holdt Hans Kerkhof, den gang daglig leder i Xsires, innlegg om NRF i nederland og dro frem Braut som «The Legend» (fram til årsmøtet i 2015 var det solgt 73 000 Braut-doser bare i Nederland). Han fortalte også at kundene vet hva de får når de bruker Braut i besetningene sine.

Eksportprisen for 2016 delte han med sønnen sin, 11078 Gopollen.

Her kan du lese om Genos eksportpris

The Dairy crossbred blog, som drives av bønder fra flere steder i verden, har kåret Braut til «Bull of the year» både i 2013 og 2015.

Les om kåringen av «Bull of the year 2015» her

Noe av bakgrunnen for hans popularitet er at han har en god profil for kryssing med Holstein (Internasjonalt selges NRF stort sett som en del av et kryssingsopplegg med Holstein). Han gir døtre med gode bein, er god på kjøtt, gir passe krysshøyde og god kryssretning.

10177 Braut har blitt omtalt i mange medier gjennom tidene, blant annet VG, A-magasinet og Vi Menn.



I 2013 holdt han på å bli utrangert, da han sluttet å produsere sæd på Store Ree. Det ble bestemt å prøve og flytte ham til Hallsteingård i Trondheim. Miljøskiftet hjalp og han begynte å produsere sæd igjen etter dette og har stått i produksjon fram til starten av 2017.Høsten 2017 skal han ut på en siste turnè sammen med kameraten 10617 Skei og røkter gjennom mange år, Harald Kleiva.

10177 Braut sammen med bestekompisen 10617 Skei. Foto: Harald Kleiva